Giovanni Melzi

Matemàtich.
Giovanni Melzi a l'era nà a Milan ai 13 d'ost dël 1931 e a l'é mòrt-ie apress na curta maladìa ai 31 ëd maj dël 1992.
A l'é laureasse con làuda an Siense matemàtiche a l'Università 'd Milan con na tesi ëd geometrìa algébrica, dont ël relator a l'era Oscar Chisini.
Dal 1954 al 1957 a l'é stàit assistent ëd Carlo Felice Manara a la cadrega ëd Geometrìa a l'Università 'd Mòdena.
Peui a l'é stàit assistent ëd Manara, sempe dl'istessa materia, a Pavìa e a Milan.

Dël 1967 a l'ha vagnà un concors a la cadrega ëd Geometrìa.
A l'ha mostrà prima ant la facoltà ëd Siense dl'Università 'd Milan, peui a la facoltà 'd Siense dl'Università Catòlica dël Cheur Sacrà ant la sede ëd Bressia; ëd costa facoltà a l'é stàit ëdcò présside.
Apress a l'ha ocupà la cadrega 'd Matemàtica general a la facoltà 'd Conomìa e comersi dl'Università Catòlica, ant la sede 'd Milan.

Soe arserche
A l'ancamin, e apopré fin-a a l'época ch'a l'ha vagnà 'l concors universitari, Melzi a l'é anteressasse a la geometrìa; a l'ha, tra l'àutr, otnù na caraterisassion antëgral dël tòr.

Ant j'agn ch'a ven-o apress ël 1967, soa produssion geométrica a l'é limità a 'd travaj ëd divulgassion.
Ij sò anteresse as adresso a l'atività mental e a la lògica: sò programa a l'era col ëd trové, smon-e e codifiché la liura antra le laj dla lògica formal e ël fonsionament dël sistema nervos.

Ant ël darié perìod ëd soa vita, Melzi a l'ha sërcà d'apliché soe teorìe a la mùsica.

A l'ha ëdcò scrivù djë studi d'epistemologìa.

Melzi, Giovanni